ಜನರ ಹಿತಕ್ಕಾಗಿ ಪ್ರಧಾನಿಯ ಪಾದ ಮುಟ್ಟಲೂ ತಯಾರಿದ್ದೇನೆ: ದೀದಿ ಹೀಗಂದಿದ್ದೇಕೆ? ಕೊಲ್ಕತ್ತಾ: ನಿನ್ನೆ ಯಾಸ್ ಚಂಡಮಾರುತದಿಂದಾದ ಹಾನಿ ವೀಕ್ಷಣೆಗೆಂದು ಪ್ರಧಾನಿ ಮೋದಿ ಪಶ್ಚಿಮ ಬಂಗಾಳಕ್ಕೆ ತೆರಳಿದ್ದರು. ಈ ವೇಳೆ ಅಲ್ಲಿನ ಮುಖ್ಯಮಂತ್ರಿ ಮತ್ತು ಮಮತಾ ಬ್ಯಾನರ್ಜಿ ಮತ್ತು ಪ್ರಧಾನಿ ಮೋದಿ ನಡುವೆ ಸಭೆಯೊಂದನ್ನ ಏರ್ಪಡಿಸಲಾಗಿತ್ತು. ಸಭೆಯಲ್ಲಿ ಪ್ರಧಾನಿ ಮೋದಿಯವರನ್ನ ಮಮತಾ ಬ್ಯಾನರ್ಜಿ 30 ನಿಮಿಷಗಳಿಗೂ ಹೆಚ್ಚು ಕಾಲ ಕಾಯಿಸಿದ್ದರು ಎಂದು ಬಿಜೆಪಿ ನಾಯಕರು ಮಮತಾ ಬ್ಯಾನರ್ಜಿ ವಿರುದ್ಧ ಹರಿಹಾಯ್ದಿದ್ದರು. ಈ ಕುರಿತು ಇಂದು ಸುದ್ದಿಗೋಷ್ಠಿ ನಡೆಸುವ ಮೂಲಕ ಸ್ಪಷ್ಟನೆ ನೀಡಿರುವ ಮಮತಾ ಬ್ಯಾನರ್ಜಿ.. ನಾವು ತಲುಪುವಷ್ಟರಲ್ಲಿ ಸಭೆ ಪ್ರಾರಂಭವಾಗಿತ್ತು. ನಮ್ಮನ್ನು ಕೂರಲು ಹೇಳಿದ್ರು. ನಾನು ವರದಿ ನೀಡಲು ಸಮಯ ನೀಡುವಂತೆ ಕೇಳಿದೆ. ಒಂದು ಗಂಟೆಯ ನಂತರ ಸಭೆ ಪ್ರಾರಂಭವಾಗಲಿದೆ ಎಂದು ಎಸ್ಪಿಜಿ ಹೇಳಿದ್ರು. ಕಾನ್ಫರೆನ್ಸ್ ರೂಂನಲ್ಲಿ ನಾನು ಖಾಲಿ ಕುರ್ಚಿಗಳನ್ನಷ್ಟೇ ನೋಡಿದೆ. ನನಗೆ ಸಭೆ ಇರುವುದು ಸಿಎಂ ಮತ್ತು ಪಿಎಂ ಮಧ್ಯೆ ಎಂದು ಹೇಳಲಾಗಿತ್ತು. ಆದ್ರೆ ಅಲ್ಲಿ ಬಿಜೆಪಿ ನಾಯಕರು ಯಾಕೆ ಇದ್ರು..? ಹವಾಮಾನ ಸರಿ ಇಲ್ಲದ ಕಾರಣ ನಾವು ದಿಘಾಗೆ ತೆರಳಬೇಕೆಂದು ಪ್ರಧಾನಿಗೆ ತಿಳಿಸಿದೆವು. ನಾವು ಪೃತ್ಪ್ರತಿಮಾ ಮತ್ತು ಇತರೆ ಪ್ರದೇಶಗಳಿಗೆ ಭೇಟಿ ನೀಡಿದ್ವಿ, ನಂತರ ಪ್ರಧಾನಿಯನ್ನ ಭೇಟಿಯಾಗಿ ರಿಪೋರ್ಟ್ ನೀಡಿದ್ವಿ.. ಅವರ ಅನುಮತಿ ಪಡೆದು ಅಲ್ಲಿಂದ ಹೊರಟ್ವಿ. ನನಗೆ ನೋವಾಯಿತು, ಪ್ರಧಾನಿಯಿಂದ ಹೊರಬಿದ್ದ ಒನ್ ಸೈಡೆಡ್ ಮಾಹಿತಿಯನ್ನು ಸರ್ಕ್ಯುಲೇಟ್ ಮಾಡುವ ಮೂಲಕ ಅವಮಾನಿಸಲಾಗಿದೆ. ನಾನು ಕೆಲಸ ಮಾಡುತ್ತಿರುವಾಗ ಅವರು ಹೀಗೆ ಮಾಡುತ್ತಿದ್ದಾರೆ. ಜನರಿಗೆ ಒಳ್ಳೆಯದಾಗುತ್ತದೆಂದರೆ ನಾನು ನಿಮ್ಮ ಪಾದ ಮುಟ್ಟಲೂ ತಯಾರಿದ್ದೇನೆ. ಈ ವೈಷಮ್ಯದ ರಾಜಕೀಯವನ್ನು ನಿಲ್ಲಿಸಿ ಎಂದು ಮಮತಾ ಬ್ಯಾನರ್ಜಿ ಕಿಡಿಕಾರಿದ್ದಾರೆ.